Brande woed voort in Suid-Kaap, nóg inwoners ontruimBrandbestryders veg steeds ná ŉ week teen vlamme in die Suid-Kaap. Foto: Working on Fire via Twitter (@wo_fire) Daar is tot dusver geen aanduiding wanneer inwoners van Garcia naby Riversdal in die Suid-Kaap sal kan terugkeer huis toe nie. Dít nadat hulle Sondagaand hul huise moes ontruim nadat ŉ brand die Garcia Bosdorp-gemeenskap begin bedreig het. Inwoners is as voorsorgmaatreël na die Riversdal-rugbystadion geneem tot die brand uitgewoed of heeltemal in bedwang gebring word. Niemand is beseer nie. Brandbestrydingspanne is ook steeds op die toneel om enige brande wat weer opvlam, te stuit, en veral om die dorpie te beveilig. CapeNature sê intussen daar is steeds smeulende stompe in die inheemse woude in die omgewing van Boosmansbos wat fyn dopgehou word. Kruisrivier sukkel met beperkte hulpbronne en boere en amptenare van die Hessequa-munisipaliteit monitor die situasie en hanteer opruimingswerk. ŉ Hond word vir rookinaseming behandel by die Knysna Animal Welfare Society. Foto: Knysna Animal Welfare Society via Facebook Die brande wat die afgelope week op verskeie plekke in die omgewing van Rheenendal, De Vlugt, George en Karatara gewoed het, het al meer as 80 000 hektaar verwoes. Dit het hoofsaaklik uit drie groot brande en verskeie kleiner brande bestaan. Verlede jaar se verwoestende brande by Knysna was minstens vier keer kleiner. Die Tuinroete-rampbestuursentrum het vanoggend gesê die koeler weer en die vooruitsig van reën later vandag behoort opruimingswerk in die omgewing te vergemaklik. Die sentrum sê ook dit hoop om vandag van die pootuit brandbestryders met uitgeruste spanne om te ruil. Die koel, reënerige toestande gee werkers ŉ kans om te rus vir wanneer dit later in die week weer warmer word. Amper 40 voertuie en 323 brandbestryders is vanoggend ontplooi om brande te help bestry. Altesame 14 helikopters en vliegtuie is ook vandag by brandbestryding betrokke. ŉ Werknemer van die Knysna Animal Welfare Society voer ŉ klein trop varke wat by Farleigh agtergebly het toe inwoners daar moes ontruim. Foto: Knysna Animal Welfare Society via Facebook Die dierewelsyngroep Kaws (Knysna Animal Welfare Society) sê intussen hulle kry deurlopend oproepe van mense wat vra hoe hulle diere wat deur die brande geraak word, kan help. Kaws sê op dié stadium het hulle veral honde- en katkos (nat en droog), komberse, kosbakke en katsand nodig. Skenkings kan onder meer by die Spar in die Knysna-winkelsentrum, by Kaws se hokke of by skenkingsbokse by Knysna Vets en Pet and Pool afgegee word. Kaws-woordvoerder Retha Havenga sê hulle hokke is stampvol. Die DBV op George help met tydelike huisvesting. Havenga sê die meeste diere is afkomstig van gebiede waar mense hulle huise moes ontruim, of van troeteldiereienaars wie se huise afgebrand het of ernstig beskadig is. Sy sê die diere word ook gesteriliseer voordat hulle terug aan hulle eienaars besorg word. Enkele diere het brandwonde aan hul pote opgedoen waar hulle op kooltjies getrap het en ŉ hond en ŉ kat is vir rookinaseming behandel. Hulle toestand is bestendig. Die organisasie versorg ook nagenoeg 70 hoenders en ŉ klein trop varke wat by Farleigh agtergebly het toe inwoners daar moes ontruim. Die diere is ongedeerd en word vandag na Kaws se sentrum geneem waar dit makliker is om na hulle om te sien.